Siden Jonas Vingegaard søndag genvandt Tour de France, har folk stået i kø for at lykønske danskeren. Det har glædet den 26-årige Jumbo-Visma-rytter, der er taknemmelig for hver og en. Alligevel er der en enkelt hilsen, der stikker ud. Det fortæller Vingegaard til TV 2 Sport. - Jeg synes helt klart, at kronprinsens hilsen overraskede. Det var en god overraskelse, og det gjorde et stort indtryk på mig. Han ringede ikke sidste år? - Nej, han var der i Paris i stedet for. Der så jeg ham der i stedet for, fortæller Vingegaard med et smil. Du kan blive klogere på, hvad kronprinsen og Vingegaard snakkede om her. Hyldes af Riis og Holm Ud over de mange personlige hilsner har Vingegaard de seneste dage også modtaget stor hæder fra nær og fjern. Blandt andet har den tidligere danske Tour de France-vinder Bjarne Riis udtalt, at Jonas Vingegaard nu er den største danske cykelrytter nogensinde. Det har Brian Holm bakket op om, men det er ikke en konstatering, Vingegaard endnu har spekuleret ret meget over. - Nej, det har jeg ikke tænkt over. Det er ikke noget, jeg har tænkt mig at tænke over. Jeg gør, som jeg altid har gjort, og jeg følger min egen vej. Jeg tænker ikke, hvad andre har gjort eller gør. Jeg vil gerne vinde Tour de France igen næste år. Først og fremmest vil jeg prøve at vinde Vueltaen. Det kunne være sindssygt fedt, hvis man kunne vinde begge på et år. Er du enig i, at det er svært at pege på andre end sig selv? - Selvfølgelig ved man, at Bjarne vandt Touren, men der er også noget andet end Touren, og jeg har ikke kigget på, hvor meget de har vundet, fortæller Vingegaard til TV 2 Sport. Vingegaard hyldes Bjarne Riis vandt Tour de France i 1996. Han indrømmede dog senere brug af doping. Ikke desto mindre skabte det folkefest i Danmark på daværende tidspunkt. Samme folkefest blev gentaget sidste år, da Vingegaard for første gang vandt det franske etapeløb. Onsdag bliver herlighederne gentaget, når den 26-årige dansker lander i Danmark for at blive hyldet for sin unikke bedrift. Festlighederne starter klokken 10, og du kan få overblikket over fejringen i artiklen her.

Referat:
Onsdag fortsætter fejringen af den danske Tour-stjerne, når han vender hjem til Danmark.